নজির গড়লেন দেব। যে নজির নেই আমিতাভ বচ্চন, আমির খান, সচিন তেন্ডুলকর, মহেন্দ্র সিংহ ধোনির! 
শীঘ্রই মুক্তি পেতে চলা বাংলা সিনেমা ‘চ্যাম্প’কে বিনোদন করের আওতা থেকে ছাড় দেওয়ার সিদ্ধান্ত নিল রাজ্য সরকার। রাজ্যের অর্থ দফতর সম্প্রতি এই মর্মে নির্দেশিকা জারি করেছে। ঘটনাচক্রে, ছবিটির অন্যতম প্রধান চরিত্রে রয়েছেন অভিনেতা তথা তৃণমূল সাংসদ দীপক অধিকারী (দেব)। উল্লেখ্য, ছবিটি দেবের প্রথম প্রযোজনাও। 
বাণিজ্যিক সিনেমাকে করের আওতা থেকে বাদ দেওয়ার ঘটনা নতুন কিছু নয়। অতীতে বাম সরকারের আমলে এমন একাধিক উদাহরণ রয়েছে। তৃণমূল সরকারের আমলেও তার ব্যতিক্রম ঘটেনি। তবে দেবের সিনেমার সেই সুযোগ পাওয়া একগুচ্ছ প্রশ্ন উসকে দিয়েছে। প্রশাসনের তরফে সরকারিভাবে এই বিষয়ে কেউ মুখ খোলেননি। তবে আধিকারিকদের একাংশের ব্যাখ্যা, ছবিটির একটি সামাজিক দিক রয়েছে। বক্সিংয়ের প্রতি আগ্রহ বাড়াতে এবং খেলাটিকে জনপ্রিয় করতেই এই ছবির পরিকল্পনা করেছিলেন দেব। সে দিক থেকে ছবিটিকে বিনোদন করের আওতা থেকে ছাড় দেওয়া যুক্তিযুক্ত। 
কার্যত এই সূত্র ধরেই ছবির পরিচালক রাজ চক্রবর্তী বলেছেন, ‘‘দেশে একজন বাঙালির হাত ধরে কলকাতাতেই প্রথম বক্সিংটা হয়। যেহেতু এটা একটা ক্রীড়াকেন্দ্রিক ছবি, তাই আমরা সহযোগিতার জন্য সরকারকে অনুরোধ করেছিলাম। তাতে ২ শতাংশ বিনোদন কর মকুব করার কথা জানায় সরকার। সেই টাকাটা আমরা বক্সিংয়ের অগ্রগতি এবং উন্নয়নের জন্য দান করব। ফুটবল বা ক্রিকেট নিয়ে এখানে উৎসাহ যথেষ্ট রয়েছে। কিন্তু বক্সিং নিয়ে সে রকম কিছু নেই।’’ 
প্রশ্ন উঠেছে, কুস্তি নিয়ে তৈরি ‘দঙ্গল’, সচিন তেন্ডুলকরের জীবনী নির্ভর ‘সচিন’ কিংবা মহিলাদের ক্ষমতায়নের বিষয়ে তৈরি ‘পিঙ্ক’ কেন কর ছাড়ের সুযোগ পেল না? এই বিষয়ে সরকারের তরফে সরাসরি কোনও বক্তব্য মেলেনি। তবে প্রশাসনের অন্দরের ব্যাখ্যা, প্রথমত, ছবিগুলির প্রযোজক বা পরিচালকেরা সরকারের কাছে কর ছাড়ের কোনও আবেদন করেননি। দেবের আবেদনের ভিত্তিতেই কর ছাড়ের সিদ্ধান্ত নিয়েছে সরকার। দ্বিতীয়ত, দেবের ছবিটিকে শুধু একটি আঞ্চলিক ছবি হিসাবে দেখলে চলবে না। তার মাধ্যমে এরাজ্যের ঐতিহ্য তুলে তুলে ধরার চেষ্টা করা হয়েছে নিপুণভাবে। প্রশাসনের একাংশের অনুমান, গত ২৭ মে, দ্বিতীয় তৃণমূল সরকারের বর্ষপূর্তির দিনেই এই বিষয়ে চূড়ান্ত সিদ্ধান্ত নিয়েছিল মমতা বন্দ্যোপাধ্যায়ের সরকার। ঘটনাচক্রে, ওইদিন মুখ্যমন্ত্রীর সঙ্গে দেখা করতে নবান্নেও গিয়েছিলেন দেব।